**Manje je više**

**(Laička kolumnica [135])**

**Blagotvorna milina dodira**

Ovonedjeljna evanđeoska perikopa učinila mi se prevelikim zalogajem za sažeto promišljanje, ali mi Isus i Petrova *punica* priskočiše u pomoć: *On pristupi, prihvati je za ruku i podiže. I pusti je ognjica. I posluživaše im* (Mk 1,31).

 Govoriti o *dodiru* (opipu) danas je nadasve nužno, jer je *strah od dodira* jedan od najopasnijih oblika straha općenito. Više o tome drugom zgodom. Sad ću se usredotočiti na dodir kao djelatnu tvar koja svoju nezamjenjivo učinkovitu ljekovitost očituje od prvog trzaja nerođena djeteta u materinoj utrobi, kolajući čovjekom sve do tjelesnog uminuća.

 *Milina* i *milovanje* etimološki su srodne imenice kojima se u hrvatskom za razliku od čuvenih jezika pridružuje značenjski nepojmlljivo bogata *milost*. Milina je blaženo stanje duha u kojemu je ljudsko biće sposobno ćutjeti *protočnost* pavlovski mišljene *ljubavi* (1Kor 13). Milovanje je životvorno djelovanje koje nas štiti od ćutilne tuposti i odrvenjenosti. Milost je razumski nesaglediva; oduvijek je bila i ostat će bremenit *izazov* oštroumnim, vjeroljubivim teolozima i filozofima. Dao Bog da ga se svednevice laćaju, nošeni spoznajom o ukotvljenosti milosti u bogozovno pulsirajućem *srcu*.

 Premda se zaneseno divimo neizrecivoj ljepoti boja, krajolika, umjetnina i svega što gledamo očima, podjednako uživajući u skladnoglasju glazbe, žuboru slapova, cvrkutu ptica, šuštanju lišća i zvukovnosti prirode, osjetu *opipa* kao sveobuhvatnu međusobnom *doticanju* čovjeka sa svime što ga okružuje pripada u poimanju ljudskog bitka posebno mjesto. *Koža* kao naš najveći organ posreduje nebrojene oblike dodira bez kojih ljudski život ne bi imao smislotvorne vrijednosti. Prijateljsko *rukovanje*, *tapšanje* po ramenu, *poljubac* i *zagrljaj* tek su neki izričaji *uljuđena* dodira po kojemu je *čovjek* čovjeku ponajbolji lijek.

 Pišem ove retke iz zahvalnosti dragom Bogu na *kažiprstu* lijeve ruke koji miluje točkice *brajice*, genijalna izuma što slijepima *otvara* oči i širi vidike. Svevišnji, *pomiluj* nas svojom nebeskom rukom i daj nam da se *ne bojimo* ljubavlju prožeta dodira.

Sead Ivan Muhamedagić